# Carme Valero Omedes

Carme Valero Omedes (Castellseràs, 4 d'octubre de 1955 - Sabadell, 2 de gener de 2024) fou una atleta catalano-aragonesa especialitzada en curses de mig fons i fons. És considerada una pionera de l'atletisme català i espanyol i la millor atleta catalana de la història.

## Trajectòria

Aragonesa de naixement, amb la família i de ben jove anà a viure a Cerdanyola. S'inicià en l'atletisme de la mà de Josep Molins l'any 1969 a la Joventut Atlètica de Sabadell, per la qual cosa la família es va establir a Sabadell. També competí pel Club Natació Barcelona i l'Agrupació Esportiva Marathon. Fou campiona d'Espanya juvenil de cros (1970, 1971). En categoria absoluta guanyà vuit campionats d'Espanya i set de Catalunya de camp a través. En pista guanyà quinze campionats d'Espanya i vuit de Catalunya, en proves que van des dels 800 metres fins als 5.000 m llisos. També fou campiona de Catalunya i Espanya en pista coberta. Fou plusmarquista catalana i espanyola dels 800 m, els 1.500 m i els 3.000 m.
Els seus majors èxits arribaren al Mundial de Cros, on guanyà la medalla de bronze l'any 1975. Es proclamà campiona les dues edicions següents, de manera que va esdevenir la primera atleta de l'Estat espanyol que es va proclamar campiona del món. Participà en els Jocs Olímpics de Mont-real de 1976 i als campionats d'Europa dels anys 1974 i 1978. Un cop retirada, va ser directiva de la Federació Espanyola d'Atletisme i vicepresidenta del Club Natació Sabadell (2003-11).
Com a homenatge pòstum, el Consell Superior d'Esports anuncià que el Centre d'Alt Rendiment de Madrid duria el seu nom i l'Ajuntament de Sabadell acordà, en el Ple municipal del març de 2024, d'aprovar el nom de Pista Coberta d'Atletisme de Catalunya - Carme Valero Omedes per a l'equipament que ja existia a la ciutat. El 22 de juliol de 2024, el Ple municipal va aprovar la concessió, a títol pòstum, de la Medalla de la Ciutat de Sabadell al Mèrit Esportiu a Carme Valero Omedes.

## Palmarès
### Campionats del Món

* 2 medalles d'or al Campionat del Món de cros: 1976, 1977
* 1 medalles de bronze al Campionat del Món de cros: 1975

### Campionat de Catalunya

* 7 Campionats de Catalunya de cros: 1972, 1973, 1974, 1975, 1976, 1978, 1981
* 2 Campionats de Catalunya en 3.000 m llisos: 1975, 1980
* 5 Campionats de Catalunya en 1.500 m llisos: 1972, 1974, 1975, 1977, 1985
* 1 Campionat de Catalunya 800 m llisos: 1974

### Campionat d'Espanya

* 8 Campionats d'Espanya de cros: 1973, 1974, 1975, 1976, 1977, 1978, 1981, 1986
* 1 Campionat d'Espanya en 5.000 m llisos: 1986
* 4 Campionats d'Espanya en 3.000 m llisos: 1974, 1975, 1976, 1978
* 7 Campionats d'Espanya en 1.500 m llisos: 1972, 1973, 1974, 1975, 1976, 1977, 1978
* 3 Campionats d'Espanya en 800 m llisos: 1974, 1975, 1976

## Premis i reconeixements

* 2003 - Medalla de l'esport de la Generalitat de Catalunya
* 1973 - Medalla de plata al mèrit esportiu del Consejo Superior de Deportes, millor esportista espanyola
* 1975 - Medalla de plata al mèrit esportiu del Consejo Superior de Deportes, millor esportista espanyola
* 1976 - Medalla de plata al mèrit esportiu del Consejo Superior de Deportes, millor esportista espanyola
* 1977 - Medalla de plata al mèrit esportiu del Consejo Superior de Deportes, millor esportista espanyola
* Millor atleta espanyola del segle XX per l'Associació Espanyola d'Estadístics d'Atletisme
* 2024 - Medalla de la Ciutat al Mèrit Esportiu de Sabadell

## Referències

* 1 2 3 4 5 6 7 8 9 «Carme Valero Omedes». Gran Enciclopèdia Catalana. Barcelona: Grup Enciclopèdia Catalana.
* ↑ esport3. «Mor als 68 anys Carme Valero, referent de l'atletisme català i estatal». Esport3, 02-01-2024. [Consulta: 2 gener 2024].
* ↑ «Mor Carme Valero, pionera de l'atletisme espanyol». [Consulta: 2 gener 2024].
* ↑ Figueras, Pere. «Adeu de Carme Valero, un referent de l'esport sabadellenc i mite de l'atletisme espanyol», 02-01-2024. [Consulta: 2 gener 2024].
* ↑ Padilla, Toni. «Mor Carme Valero, la millor atleta catalana de la història», 02-01-2024. [Consulta: 3 gener 2024].
* ↑ Sánchez, Jordi. «Carme Valero, llegenda de l'atletisme: "Tenia més problemes per ser dona"», 24-11-2022. [Consulta: 2 gener 2024].
* ↑ «Adeu de Carme Valero, un referent de l’esport sabadellenc i mite de l’atletisme espanyol». Diari de Sabadell, 02-01-2024. [Consulta: 2 gener 2024].
* ↑ «Mor Carme Valero, la millor atleta espanyola del segle XX». iSabadell, 02-01-2024. [Consulta: 2 gener 2024].
* ↑ FCA. «Ens ha deixat Carme Valero, referent de l’atletisme», 02-01-2024. [Consulta: 3 gener 2024].
* ↑ «Carmen Valero ya da nombre a la cuna de los campeones españoles» (en castellà), 07-03-2024. [Consulta: 15 març 2024].
* ↑ «Sabadell posarà el nom de Carme Valero a la Pista Coberta d'Atletisme». Diari de Sabadell, 08-01-2024. [Consulta: 13 gener 2024].
* ↑ Rodríguez, Marc Segarra. «Carme Valero, reconeguda amb la Medalla al Mèrit Esportiu a títol pòstum», 22-07-2024. [Consulta: 25 juliol 2024].
* ↑ «Campionat de Catalunya». fcatletisme.cat. Arxivat de l'original el 2016-10-20. [Consulta: 7 setembre 2016].
* ↑ «Campionat de Catalunya de Cros». fcatletisme.cat. Arxivat de l'original el 2016-10-21. [Consulta: 7 setembre 2016].
* ↑ «Campionat d'Espanya». RFEA. Arxivat de l'original el 2017-08-04. [Consulta: 7 setembre 2016].
* ↑ Muñoz, Jordi. «Carme Valero, reconeguda a títol pòstum amb la Medalla al Mèrit Esportiu», 22-07-2024. [Consulta: 25 juliol 2024].